**ЧЛАНОВИ ОДЛУКЕ КОЈИ СЕ МЕЊАЈУ И ДОПУЊУЈУ**

**Члан 4.**

**Поступак подношења програма, оцене и одобравања програма, доделе средстава за остваривање потреба и интереса грађана у области спорта, извештавања и контроле реализације одобрених програма, водиће се у складу са Законом, Правилником о одобравању и финансирању програма којима се остварује општи интерес у области спорта („Службени гласник РС”, бр. 49/2012) и другим подзаконским актима министарства надлежног за послове спорта и овом Одлуком.**

**Правилником о поступку одобравања програма којима се остварују потребе и интереси грађана у области спорта у Граду Нишу (у даљем тексту:Правилник), који доноси управa надлежна за послове спорта (у даљем тексту:Управа), детаљније се разрађују ближа мерила, критеријуми и начин одобравања програма и доделе средстава; изглед и садржина предлога програма и документације која се уз предлог подноси; садржина и изглед извештаја о реализацији и контроли реализације одобрених програма и друга питања којима се ближе уређује поступак одобравања програма и доделе средстава из буџета Града.**

**Члан 18.**

 **Носиоцу програма неће се одобрити програм у поступку доделе средстава, ако је:**

**1) био у конфликту интереса;**

**2) намерно или с крајњом непажњом лажно приказао податке тражене у обрасцима за подношење програма или ако је пропустио да да све потребне информације;**

**3) покушао да дође до поверљивих информација или да утиче на Комисију или Управу, током евалуационог периода или неког претходног поступка доделе средстава.**

**Предлог да се програм не прихвати и не одобре средства, Комисија даје у случајевима да:**

**1) програм није довољно релевантан са становишта остваривања потреба и интереса грађана у области спорта и остваривања циљева утврђених Стратегијом развоја спорта;**

**2) финансијске и оперативне могућности носиоца програма нису довољне;**

**3) је програм добио мањи број бодова током техничко-финансијске процене (процена квалитета предлога програма) у односу на одабране предлоге програма**

**4) резултати преговора нису имали позитиван исход**

**5) други програми су приоритетнији, у складу са чланом 13. став 2. ове одлуке.**

 **За програме из члана 2. тачка 5). ове одлуке, који по ближим критеријумима из члана 15. став 1. ове одлуке остваре 60 и више бодова, средства из буџета Града се преносе у једнаким месечним ратама, за програме који остварe од 30 до 59 бодова, квартално, а за програме који остваре мање од 30 бодова, средства се преносе у складу са динамиком реализације програма.**

 **За одобрене програме из члана 2. тачка 8). ове одлуке средства из буџета Града се преносе у једнаким месечним ратама.**

**Члан 19.**

 **По извршеној оцени приспелих програма из члана 2. тачка 8. ове Одлуке, применом критеријума из члана 15. ове Одлуке, у складу са правилником из члана 4. став 2. ове Одлуке, Комисија сачињава предлог одобравања програма и доставља га Градском већу, које предлаже Градоначелнику одобравање или неодобравање програма.**

 **Предлог из става 1. овог члана садржи преглед свих пристиглих програма са оценом „предлаже се одобравање програма“ или оценом „не предлаже се одобравање програма“, листу остварених бодова по ближим и листу остварених бодова по посебним критеријумима.**

 **Актом којим предлаже одобравање програма, Градско веће, предлаже и износ средстава којим ће се суфинансирати програми, а у складу са програмом расподеле средстава из члана 3. став 2. ове Одлуке.**

 **За програме који остваре 60 и више бодова средства из буџета Града се преносе једном месечно, за програме који остварe од 30 до 59 бодова квартално, а за програме који остваре мање од 30 бодова, средства се преносе у складу са динамиком реализације програма.**

**Члан 21.**

 **У случају да се у истом спорту-спортској грани у истом рангу такмичења нађу три спортске организације из члана 2 тачке 5) и 8) ове одлуке, програми сваке од њих се суфинансирају са 50% од средстава која би остварили према броју остварених бодова, а уколико се у истом рангу такмичења нађу четири спортске организације, програми сваке од њих суфинансирају се са 40% од средстава која би остварили према броју остварених бодова.**

**Члан 37.**

 **Право на стипендирање средствима из буџета Града остварују и некатегорисани спортисти.**

 **Кандидат, поред поред општих услова из члана 36. ове Одлуке, мора да испуњава и посебне услове и то:**

**1) да је репрезентативац у својој категорији, са наступом за националну селекцију, уколико се ради о спортисти спортских игара (екипни спортови);**

**2) да је на званичним првенствима или куповима Републике Србије у конкуренцији минимум 6 такмичара у појединачном пласману или у конкуренцији 12 екипа у екипном пласману или на међународним такмичењима: Медитеранске игре, Балканско првенство, Светско првенство, Светски куп, Европско првенство или Европски куп, освојио једно од прва три места у првој категорији спортова, једно од прва два места у другој категорији спортова, или прво место у трећој или четвртој категорији спортова по категоризацији Спортског савеза Србије, уколико се ради о спортисти који се бави појединачним спортом и**

**3) да је узраста од 15 до 20 година.“**

**Члан 52а**

 **Надзор над применом Закона и прописа донетих на основу Закона и инспекцијски надзор на територији Града, осим изузетака прописаних Законом, као и надзор над применом ове одлуке и градских прописа донетих на основу ове одлуке, врши Управа, преко градског спортског инспектора.**

**Члан 54.**

 **Средства за остваривање потреба и интереса грађана у области спорта у Граду, у складу са овом одлуком, додељиваће се почев од 01.01.2017. године.**

**НАПОМЕНА:**

 **Због обимности члан 10, члан 12, члан 23, члан 24, члан 27, члан 28, члан 29, члан 31, члан 32, члан 34, члан 35, члан 41, члан 42, члан 46, и члан 53. нису наведени јер је извршена само терминолошка измена, односно реч: „Управа“ у одговарајућем падежу замењена је речју: „Секретаријат“ у одговарајућем падежу.**